text: 前式之拗步為向前直進，倒攆猴為向後直退，此式之雲手為左右之橫進，學者往往不明其用途何在，或視為此式不過使腰肢活動而已，殊不知此左右雲手一式，實含藏全套各勢之變化，未可以等閑忽之也，然練習合法，亦頗不易，必須虛靈頂勁，沉肩墜肘，含胸拔背，鬆腰坐胯，尾閭中正，氣沉丹田，提足移步，須如猫行之輕靈柔軟，兩臂之左右上下旋轉，亦復如抽絲之綿連不斷，呼吸寓乎開合之中，全神貫乎兩掌之上，方為合法，故全套中如攬雀尾，單鞭，拗步，搬攔捶，倒攆猴，雲手等，皆數數重複者，實具有深意也。